घोटाले के आरोपियों को बचा रही है सरकार : जेटली  
अरुण जेटली ने कहा कि पूरा देश इस बात से दु:खी है कि पूरा खेल आयोजन एक व्यापक घोटाले में तब्दील हो गया।
मुख्य विपक्षी दल भाजपा ने खेल मंत्री अजय माकन पर संसद को बड़े पैमाने पर गुमराह करने का आरोप लगाते हुए कहा कि उन्होंने सुरेश कलमाडी की राष्ट्रमंडल खेल आयोजन समिति के अध्यक्ष पद पर नियुक्ति से संबंधित कई अहम तथ्यों को छिपाया।  राष्ट्रमंडल खेलों के आयोजन के संबंध में माकन द्वारा पिछले सप्ताह संसद के दोनों सदनों में दिए गए एक वक्तव्य पर राज्यसभा में अल्पकालिक चर्चा शुरू करते हुए विपक्ष के नेता अरुण जेटली ने कहा कि प्रधानमंत्री ने खेल मंत्रालय और प्रधानमंत्री कार्यालय के विभिन्न अधिकारियों द्वारा दी गयी सलाह की अनदेखी कर कलमाडी को आयोजन समिति का प्रमुख नियुक्त किया था।  उन्होंने कहा कि इस संबंध में सभी सरकारी और अन्य दस्तावेजों को सदन में मंगवाया जाना चाहिए क्योंकि खेल मंत्री ने अपने बयान में संसद को बड़े पैमाने पर गुमराह किया। उन्होंने कहा कि माकन के बयान में सूचनाएं कम दी गईं और छिपायी ज्यादा गई है।  जेटली ने कहा कि पूरा देश इस बात से दु:खी है कि पूरा खेल आयोजन एक व्यापक घोटाले में तब्दील हो गया और परियोजनाओं की लागत काफी बढ़ गई। उन्होंने कहा कि सरकार के बयान को देखकर लगता है कि इसमें जिम्मेदार लोगों को बचाया जा रहा है।  विपक्ष के नेता ने कहा कि सरकार के बयान से लगता है कि राष्ट्रमंडल खेलों के आयोजन में जो कुछ हुआ, उसकी सारी जिम्मेदारी आयोजन समिति की थी। उन्होंने आगाह किया कि इस मामले में केंद्र और दिल्ली सरकार अपनी जिम्मेदारी से नहीं बच सकते।